NARIADENIE KOMISIE (ES) č. 1767/2004
z 13. októbra 2004,
ktorým sa mení a dopĺňa nariadenie (ES) č. 2318/2001 o uznávaní organizácií výrobcov v sektore rybolovu a akvakultúry
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), najmä na jeho článok 6 ods. 7,
keďže:
(1)
V nariadení Komisie (ES) č. 2318/2001, ktorým sa ustanovujú podrobné pravidlá pre uplatňovanie nariadenia Rady (ES) č. 104/2000 o uznávaní organizácií výrobcov v sektore rybolovu a akvakultúry (2), sú obsiahnuté najmä kritériá na uznávanie združení organizácií výrobcov uznaných v jednom členskom štáte. Tieto kritériá nie sú dostačujúce na obsiahnutie uznávania združení organizácií výrobcov uznaných v rôznych členských štátoch.
(2)
Je nevyhnutné ustanoviť podmienky a postup udeľovania a zrušenia uznávania zo strany členských štátov združeniam organizácií výrobcov uznaných v rôznych členských štátoch takým spôsobom, aby bolo zaručené dôsledné uplatňovanie pravidiel, ktorými sa riadi spoločná organizácia trhov s výrobkami rybolovu a akvakultúry.
(3)
Zriadenie združení organizácií výrobcov uznaných v rôznych členských štátoch môže prispieť k všeobecnému cieľu, ktorým sa dosiahne racionálne a udržateľné využívanie zdrojov spadajúce pod Spoločnú politiku rybného hospodárstva a zabezpečenie dlhotrvajúcej udržateľnosti v sektore rybolovu.
(4)
Pravidlá hospodárskej súťaže Spoločenstva sú uplatniteľné na výrobu a obchod s výrobkami rybolovu, pokiaľ ich uplatňovanie nenarúša jasne stanovené pravidlá zriaďujúce organizáciu spoločného trhu s výrobkami rybolovu a akvakultúry a ani neohrozuje dosiahnutie cieľov Spoločnej politiky rybného hospodárstva.
(5)
Ustanovenia o rozšírení pravidiel na nečlenov zavedené organizáciou výrobcov, ktoré sú stanovené v článkoch 7 a 8 nariadenia (ES) č. 104/2000, nie sú uplatniteľné na združenie organizácií výrobcov uznané v rôznych členských štátoch.
(6)
Nariadenie (ES) č. 2318/2001 by sa preto malo zmeniť a doplniť.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky rybolovu,
PRIJALA TOTO NARIADENIE:
Článok 1
Nariadenie (ES) č. 2318/2001 sa mení a dopĺňa takto:
1.
V názve sa slová „ktorým sa ustanovujú podrobné pravidlá pre uplatňovanie nariadenia Rady (ES) č. 104/2000 o uznávaní organizácií výrobcov v sektore rybolovu a akvakultúry“ nahrádzajú týmto:
„ktorým sa ustanovujú podrobné pravidlá pre uplatňovanie nariadenia Rady (ES) č. 104/2000 o uznávaní organizácií výrobcov a združení organizácií výrobcov v sektore rybolovu a akvakultúry“.
2.
Článok 2 sa nahrádza týmto:
„Článok 2
1. Členský štát môže udeliť uznanie združeniu organizácií výrobcov uznanému v danom členskom štáte iba pod podmienkou, že:
a)
tvorí minimálny podiel celkového počtu organizácií výrobcov uznaných príslušným členským štátom v danom odvetví; a
b)
hodnota produkcie uvedenej na trh združením predstavuje najmenej 20 % hodnoty domácej produkcie v danom odvetví.
2. Členský štát môže udeliť uznanie združeniu organizácií výrobcov uznanému v rôznych členských štátoch pod podmienkou, že:
a)
združenie má svoje úradné hlavné sídlo na území tohto členského štátu;
b)
hodnota produkcie uvedenej na trh združením predstavuje minimálny podiel produkcie určitého výrobku rybolovu v danej oblasti;
c)
organizácie výrobcov, ktoré tvoria združenie, sa zaoberajú rybolovom, výrobou a uvedením na trh spoločne využívaných zdrojov rybolovu; a
d)
združenie vykonáva svoje úlohy bez toho, aby boli dotknuté ustanovenia, ktorými sa riadi prideľovanie príležitostí na rybolov členským štátom v súlade s článkom 20 nariadenia Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci Spoločnej politiky rybného hospodárstva (3).
3. Členský štát, v ktorom je úradné hlavné sídlo združenia, stanoví v spolupráci s ostatnými príslušnými členskými štátmi administratívnu spoluprácu potrebnú na zabezpečenie dodržiavania podmienok uznávania a na vykonávanie kontrol činností združenia. Takáto administratívna spolupráca sa vzťahuje aj na zrušenie uznania.
4. Ak to nie je v súlade s cieľmi článku 33 zmluvy nevyhnutné, združenie organizácií výrobcov nesmie mať dominantné postavenie na danom trhu.
5. Články 3, 4, 5, 6 a 7 nariadenia (ES) č. 2318/2001 sa uplatňujú mutatis mutandis na združenia organizácií výrobcov uznané v jednom a vo viacerých ako v jednom členskom štáte.
6. Článok 2 ods. 2 nariadenia Komisie (ES) č. 908/2000 sa neuplatňuje na združenia organizácií výrobcov uznané v rôznych členských štátoch.“
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. októbra 2004